Olimlar Oyda doimiy tarzda toshli “yomg‘irlar” yog‘ishini aniqladi

Olimlar Oyda asteroidlarning mayda bo‘laklaridan iborat  “yomg‘irlar” deyarli uzluksiz yog‘ishini aniqladi. Bu haqda Afinadagi Astronomiya instituti mutaxassisi Alkeste Bonanos hikoya qildi, deb yozadi “Argumenti i fakti”.

“Bizning qo‘shaloq kameralarimiz Oy yuzasidagi chaqinlarni ko‘rish imkonini beradi. Buni shu paytgacha bitta teleskop yordamida hech kim amalga oshira olmagan. Oxirgi 22 oy davomidagi ma’lumotlarni to‘plab, Yer atrofida diametri o‘n metr va undan kichik qancha asteroid mavjudligini tushunishga erishamiz. Bundan tashqari, mazkur ma’lumotlar chaqinlar fizikasini kashf etish va qaysi massa obyektlari ularni keltirib chiqarishini tushunishga yordam beradi”, — deydi Bonanos.
Butun dunyo olimlari oxirgi o‘nyilliklar davomida Yer atrofidagi asteroidlarni muntazam kuzatib boradi. Astronomlar ular Yer sayyorasi uchun qanchalik xavfli ekanligini aniqlashga urinmoqda.
Astronomlar Gretsiyadagi Krioneri observatoriyasida joylashgan 1,2 metrli teleskop yordamida Oy yuzasini mart va aprel oylarida kuzatib borib, u yerda muntazam  “toshli yomg‘irlar” yog‘ishini aniqladi. Bor-yo‘g‘i 11 soat ichida mutaxassislar Chelyabinsk meteoriti o‘lchamidagi to‘rtta asteroid qulashini qayd etdi.